פארק אוטופיה

פארק אוטופיה הוא גן בוטני הנמצא בקיבוץ בחן בעמק חפר. הפארק משתרע על שטח של כ-40 דונם, ומתרכז בגידול סחלבים מיוחדים. בפארק קיים גם אוסף גדול של צמחים טורפים, קקטוסים, פרחים ופרפרים החיים בבית רשת שהוקם במיוחד עבורם.

הפארק מחולק לשניים: חלקו הראשון הוא מתחם חווה חקלאית בתנאי אקלים אחידים אשר תורמת לפריחה עשירה ומתמדת, שבו מתבצעת מכירה של סחלבים במגוון צבעים, קקטוסים, צמחים טורפים ומוצרים נלווים כגון אגרטלים וציוד עזר לגידול צמחים. בחלקו השני של הפארק נמצא החלק העיקרי, חווה חקלאית בתנאים טרופיים אשר בה מתקיימים מספר עולמות שונים: העולם הטרופי, עולם הסחלבים, עולם התבלינים, העולם הטורף, עולם הקקטוסים, עולם הוורדים, עולם הפרחים, עולם המים, עולם החי, עולם התוכים, עולם הפרפרים, העולם האתגרי.

הצומח בפארק 
בין סוגי הפרחים העיקריים נמצאים: סחלבים, אנטוריון, ברומלייה, ורדים, פלרגוניום, אופורביה, נציץ ועוד. בין למעלה מעשרים אלף סוגי הסחלבים בפארק, ניתן לראות גדלים, בין היתר את סחלב פלאנופסיס, סחלב קטליאה, סחלב אונסידיום, סחלב זיגופטלום, סחלב פפיופדילום, סחלב דנדרוביום, סחלב סימבידיום, סחלב פרגמיפדילום, סחלב אודונטוגלוסום, סחלב מילטוניה, סחלב וניל, סחלב קמבריה, סחלב כוכב השביט, סחלב אפידנדרום, סחלב ברסיה ועוד.

צמחי תבלין בפארק 
בפארק קיים גן תבלינים גדול המכיל מגוון רחב של תבלינים. לתבלינים אלו תכונות שונות אותן ניתן ללמוד באמצעות שימוש בחוש הראייה, חוש הריח וחוש המישוש. חלקם של התבלינים משמשים כתוספות בעת הבישול ותורמים לטעם, צבע וריח התבשילים. להלן חלק מצמחי התבלין הגדלים בפארק: טימין, לבנדר, רודה, סלרי, לואיזה, עירית בצלית, נענע ספרדית, נענע משובלת, פטרוזיליה, רוזמרין רפואי, מרווה רפואית, מליסה רפואית ועוד.

בעלי החיים בפארק 
ברחבי הפארק ובפינת החי חיים מספר בעלי חיים, בהם: עז הבית, כבש הבית, עבדקן הרעמה, אייל נקוד, דגי קוי, פרפרים שונים, יען מצוי, אמו, פנינייה, תרנגול הודו, אפודי הזהב, טווס מצוי, זברה פינק, יונת הבית, ברווז הבית, תרנגול קרב, פסיון ועוד.

כמו כן ישנם תוכים בתצוגה נפרדת, בהם: קקדו צהוב ציצית, קקדו גאלה, קקדום עירום-עין (Cacatua sanguinea), ארה כחולה-צהובה, אפרור אפריקני, אמזונה כחולת-מצח (Amazona aestiva), תוכי אקלקטוס, נימפית מצויצת, רוסלה מזרחית, דררה מצויה, דררה צהובה, דררת דרבי (Psittacula derbiana), תוכון אוסטרלי, הבני ורוד-פנים.

אטרקציות בפארק 
בפארק קיימת אטרקציות בתחומים שונים, בהם אטרקציית מבוכים מצמחים. באטרקציה זו קיימים שני מבוכים, האחד קלאסי המעוצב בסגנון אנגלי מסורתי עם אלמנטים של צמחים מפוסלים, והשני מבוך אתגרי הרפתקני המכיל מנהרות ומשתרע על פני שני מפלסים בשטח של כשני קילומטר מרובע. בפינות התוכים הקיימת בעולם התוכים ניתן להנות מליטוף התוכים וצילום עימם.

גלריה

ראו גם 
 צמחים טורפים

קישורים חיצוניים

הערות שוליים 

ישראל: גנים בוטניים
ישראל: גני חיות
מועצה אזורית עמק חפר